**Cum dovedesc calitatea de asigurat?**

 Documentele prin care se atestă calitatea de asigurat sunt, după caz:

- cardul național de asigurări sociale de sănătate,

- documentul rezultat prin accesarea de către furnizorii aflaţi în relaţii contractuale cu casele de asigurări de sănătate a instrumentului electronic pus la dispoziţie de CNAS.

- adeverinţa de asigurat cu o valabilitate de 3 luni, pentru persoanele care refuză în mod expres, din motive religioase sau de conştiinţă, primirea cardului naţional;

- adeverinţa de asigurat eliberată de casa de asigurări de sănătate la care este înscris asiguratul, numai în situaţia în care cardul naţional de asigurări de sănătate nu a fost emis și doar dacă în urma accesării de către furnizori a instrumentului electronic (PIAS) nu se poate face dovada calităţii de asigurat;

- adeverinţa de înlocuire a cardului naţional, eliberată de casa de asigurări de sănătate la care este înscris asiguratul, pentru situaţiile în care se solicită emiterea cardului duplicat;

- certificatul de naştere sau actul de identitate, după caz, pentru copiii în vârstă de până la 18 ani;

- adeverinţa eliberată de instituţiile din subordinea Ministerului Afacerilor Interne pentru persoanele reţinute, arestate sau deţinute care se află în centrele de reţinere şi arestare preventivă, străinii aflaţi în centrele de cazare în vederea returnării ori expulzării, precum şi cei care sunt victime ale traficului de persoane, care se află în timpul procedurilor necesare stabilirii identităţii şi sunt cazaţi în centrele special amenajate potrivit legii, din care să rezulte că se află în această situaţie;

- adeverinţa eliberată de unităţile în grija cărora se află persoanele care execută o pedeapsă privativă de libertate sau se află în arest preventiv în unităţile penitenciare, precum şi persoanele care se află în executarea unei măsuri educative ori de siguranţă privative de libertate, respectiv persoanele care se află în perioada de amânare sau de întrerupere a executării pedepsei privative de libertate.

***Modalitatea electronică de verificare a calităţii de asigurat se face prin introducerea de către furnizorii de servicii medicale, medicamente, îngrijiri la domiciliu şi dispozitive medicale a codului numeric personal al persoanei care necesită servicii medicale, medicamente şi dispozitive medicale în câmpul "CNP" din aplicaţia instalată pe site-ul CNAS la adresa http://www.cnas.ro/page/verificare-asigurat.html***

***Asiguraţii cărora până la această dată nu li s-a emis cardul de sănătate pot beneficia de servicii medicale fără prezentarea acestuia și fără a fi necesara adeverința de asigurat eliberată de casa de asigurări, dacă în aplicația informatică apar asigurați.***

***SALARIAŢII ŞI COASIGURAŢII ACESTORA*** fac dovada calității de asigurat cu Adeverinţa eliberată de angajator (pe care o puteţi descărca mai jos);

 Salariații și coasigurații acestora apar asigurați în baza de date exclusiv pe baza raportărilor electronice efectuate de către angajatori (D112) în evidențele Agenției Naționale de Administrare Fiscală, acestea fiind transmise ulterior în sistemul informatic al CAS Olt.

***DOCUMENTE JUSTIFICATIVE NECESARE ÎN VEDEREA DOBÂNDIRII CALITĂŢII DE ASIGURAT PENTRU CETĂŢENI ROMÂNI / STRĂINI CARE AU DOMICILIU / DREPT DE REZIDENȚĂ ÎN ROMANIA***

Persoanele care, urmare verificării în aplicația instalată pe site-ul cnas http:www.cnas.ro/page/verificare-asigurat.html, nu figurează asigurate, pentru a dobandi calitatea de asigurat trebuie să prezinte casei de asigurări de sănătate următoarelor documente:

*1. Pentru copiii ȋn vârstă de pâna la 18 ani:*

* act de identitate valabil la data solicitării sau certificat de naştere - original+copie

*2. Pentru tinerii cu vârsta cuprinsa intre 18 si 26 de ani:*

* act de identitate valabil la data solicitării - original+copie
* un document valabil (adeverinta) emis de o instituţie de ȋnvăţământ acreditată ȋn Romania sau, pentru bursierii Erasmus, ȋn alt stat UE/SEE/CONFEDERAŢIA ELVEŢIANĂ, din care să rezulte că au calitatea de elev sau student - original+copie

 *IMPORTANT!*

* Pentru absolvenţii de liceu, până la începerea anului universitar, dovada calităţii de asigurat se face cu un document valabil din care să rezulte că au absolvit studiile liceale. Elevii/studentii care realizează venituri din salarii sau asimilate salariilor sau venituri lunare cumulate din activități independente, activități agricole, silvicultură și piscicultură peste valoarea salariului de bază minim brut pe țară, datorează contribuție de asigurari de sanatate pentru aceste venituri (Art.224 din Legea 95/2006 în condițiile art.154 din Legea 227/2015 privind Codul fiscal).

*3. Pentru tinerii cu vârsta până ȋn 26 de ani, care provin din sistemul de protecție a copilului:*

* act de identitate, valabil la data solicitării - original+copie
* documentul care atestă faptul ca au fost incluşi ȋntr-un sistem de protecţie al copilului - original+copie
* un document eliberat de primăria zonei de domiciliu (localitate/sector) prin care să ateste că nu beneficiază de ajutor social în condiţiile legii - original+copie

*4.Pentru soţul, soţia si părinţii aflaţi ȋn ȋntreţinerea unei persoane asigurate, alta decât cea care are calitatea de salariat:*

* act de identitate valabil la data solicitării, pentru coasigurat şi asigurat – original și copie
* documente care atestă relaţia de rudenie cu persoana asigurată (certificat căsătorie, certificat de naştere)- original+copie
* documentul care atestă calitatea de asigurat a persoanei asigurate
* Declaraţie pe propria răspundere a coasiguratului că nu realizează venituri proprii (Anexa 4)
* declaraţie pe propria răspundere a persoanei asigurate că are ȋn ȋntreţinere coasiguratul (Anexa 2)

*5.Pentru beneficiarii legilor seciale*

* act de identitate valabil la data solicitării - original+copie
* documente doveditoare că se încadrează în una dintre categoriile de beneficiari ai acestor legi - original+copie

*6. Persoanele cu handicap, pentru veniturile obţinute în baza Legii nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare:*

* act de identitate, valabil la data solicitării
* certificat de ȋncadrare ȋn grad de handicap

*7. Pentru bolnavii cu afecţiuni incluse ȋn Programele Naţionale de Sănătate (PNS) stabilite de Ministerul Sănătăţii Publice, până la vindecarea respectivei afecţiuni:*

* act de identitate valabil la data solicitării – original și copie;
* adeverinţa medicală de includere ȋn PNS eliberată de medicul curant sau de medicul coordonator al programului de sănătate

*8. Pentru femeile ȋnsărcinate sau lăuze:*

* act de identitate valabil la data solicitării - original+copie
* adeverinţa medicală emisă de medic familie/medic specialist privind vârsta sarcinii (în cazul femeilor gravide)- original+copie
* copie certificat de naştere copil pentru lăuze;

*9. Persoanele care se află în concediu de acomodare, potrivit Legii nr. 273/2004 privind procedura adopţiei, republicată, în concediu pentru creşterea copilului potrivit Ordonanţei de urgenţă a Guvernului nr. 111/2010 privind concediul şi indemnizaţia lunară pentru creşterea copiilor, aprobată cu modificări prin Legea nr. 132/2011, cu modificările şi completările ulterioare:*

* act de identitate valabil la data solicitării - original+copie
* copie certificat de naştere copil;
* decizia emisă de agenţia pentru plăţi şi inspecţie socială - original+copie

*10. Pentru persoanele care beneficiază de indemnizaţie de şomaj sau, după caz, de alte drepturi de protecţie socială care se acordă din bugetul asigurărilor pentru şomaj, potrivit legii:*

* copie act de identitate valabil la data solicitării - original+copie
* decizia şi/sau adeverinţa eliberate/eliberată de instituţiile care administrează bugetul asigurărilor pentru şomaj sau cuponul mandatului poştal de achitare a drepturilor, talonul de plată prin cont deschis la o unitate bancară din luna anterioară - original+copie

*11. Pentru persoanele fizice care beneficiază de ajutor social potrivit Legii nr. 416/2001 privind venitul minim garantat, cu modificările şi completările ulterioare:*

* act de identitate valabil la data solicitării – original și copie;
* adeverinţa eliberată de primaria zonei de domiciliu (localitate/sector) din care să rezulte că se ȋncadrează ȋn categoria persoanelor care au dreptul la ajutor social, ȋn condiţiile legii - original+copie

*12. Pentru persoanele care au calitatea de pensionari:*

* act de identitate valabil la data solicitării – original și copie;
* copie cupon mandat poştal de achitare a drepturilor sau talonul de plată prin cont curent personal deschis la o unitate bancară, din luna anterioară sau decizia de pensionare pentru situaţia în care nu s-a realizat plata pensiei;
* În cazul pierderii acestor documente sau până la dobândirea lor, calitatea de pensionar poate fi dovedită cu o adeverinţă eliberată de instituţia plătitoare a pensiei;

*13. Persoanele cetăţeni români, care sunt victime ale traficului de persoane, pentru o perioadă de cel mult 12 luni:*

* actul de identitate valabil la data solicitării - original+copie
* adeverinţa eliberată de instituţia care are în evidenţă aceste personae - original+copie;

*14. Pentru personalul monahal al cultelor recunoscute:*

* act de identitate valabil la data solicitării - original+copie
* adeverinţa eliberată de unităţile de cult - original+copie

*15. Pentru studenții- doctoranzi care desfășoară activități didactice, potrivit contractului de studii de doctorat, în limita a 4 - 6 ore convenționale didactice pe săptămână:*

* act de identitate valabil la data solicitării - original+copie
* contractul ȋn baza căruia desfăşoară activităţi didactice ȋn limita a 4-6 ore convenţionale didactice pe saptamână - original+copie;
* adeverința eliberată de instituţia de ȋnvăţământ superior din care rezultă că are calitatea de student doctorand - original+copie;

*16. Persoanele care urmează modulul instruirii individuale, pe baza cererii lor, pentru a deveni soldați sau gradați profesioniști;*

* act de identitate valabil la data solicitării - original+copie
* dovada că urmează modulul instruirii individuale - original+copie;

*17. Pentru persoanele fizice care realizează veniturile prevăzute la art. 155 alin. (1) lit. b) - h), precum şi în cazul celor prevăzute la art. 180 din Codul fiscal;*

* actul de identitate valabil la data solicitării - original+copie
* Declaraţia unică privind impozitul pe venit şi contribuţiile sociale datorate de persoanele fizice inregistrată la ANAF - copie

*18. Pentru voluntarii care îşi desfăşoară activitatea în cadrul serviciilor de urgenţă voluntare, în baza contractului de voluntariat, pe perioada participării la intervenţii de urgenţă sau a pregătirii în vederea participării la acestea, conform prevederilor Ordonanţei Guvernului nr. 88/2001 privind înfiinţarea, organizarea şi funcţionarea serviciilor publice comunitare pentru situaţii de urgenţă, aprobată cu modificări şi completări prin Legea nr. 363/2002, cu modificările şi completările ulterioare:*

* Act identitate, valabil la data solicitării - original+copie
* contractul de voluntariat - original şi copie.